b'\n_START_ARTICLE_\nADATS\n_START_SECTION_\nPovijest\n_START_PARAGRAPH_\nADATS je razvijen nakon \xc5\xa1to je ameri\xc4\x8dka vojska objavila javni natje\xc4\x8daj kojim tra\xc5\xbei novo oru\xc5\xbeje za protu-zra\xc4\x8dnu za\xc5\xa1titu. Iako je oru\xc5\xbeje testirano u SAD-u, natje\xc4\x8daj je poni\xc5\xa1ten po\xc4\x8detkom 1990-ih kada je zavr\xc5\xa1en Hladni rat. Raketni sustav je trenutno u kanadskoj, tajlandskoj i emiratskoj uporabi. U Kanadi se koristi kao mobilni sustav montiran na oklopno vozilo M113 dok je na Tajlandu instaliran na tlu. Sustav ima laserski navo\xc4\x91ene nadzvu\xc4\x8dne projektile dometa 10 km s elektro-opti\xc4\x8dkim senzorom. U sklopu sustava, na M113 je ugra\xc4\x91en konvencionalni dvo-dimenzionalni radar efektivnog dometa 25 km._NEWLINE_Rakete za sustav proizvodi ameri\xc4\x8dka tvrtka Martin Marietta. One su smje\xc5\xa1tene u osam raketnih lansera (po \xc4\x8detiri s lijeve i desne bo\xc4\x8dne strane)._NEWLINE_U protu-zra\xc4\x8dnoj funkciji, ADATS slu\xc5\xbei borbi protiv borbenih zrakoplova, helikoptera i krstare\xc4\x87ih projektila dok se u protu-tenkovskoj fuknciji osim za uni\xc5\xa1tenje tenkova mo\xc5\xbee primjenjivati i za uni\xc5\xa1tenje neprijateljskih bunkera. Kori\xc5\xa1tene rakete imaju mogu\xc4\x87nost uni\xc5\xa1tenja \xc4\x8deli\xc4\x87nog oklopa debljine 900 mm.\n_START_SECTION_\nKanadski program modernizacije\n_START_PARAGRAPH_\nU rujnu 2005. kanadska Vlada i oru\xc5\xbeane snage su najavile program modernizacije \xc4\x8dime bi se ADATS transformirao u vi\xc5\xa1e-misijsko u\xc4\x8dinkovito vozilo (eng. Multi-Mission Effects Vehicle, MMEV). Cilj takvog vozila je zadr\xc5\xbeati i unaprijediti sposobnosti postoje\xc4\x87eg ADATS-a u uo\xc4\x8davanju novih prijetnji (u\xc4\x8dinkovitost od 85% ili vi\xc5\xa1e). Time bi se ADATS montirao na doma\xc4\x87e kota\xc4\x8dno borbeno vozilo LAV III. MMEV bi imao ugra\xc4\x91en 3D radar i indirektne projektile (koriste ih bespilotne letjelice) s ciljem prikupljanja informacija i lokacija mete u dometu od 8 km ili vi\xc5\xa1e. Sustav bi koristio precizne projektile ni\xc5\xbee cijene te komandno-kontrolno-komunikacijsko ra\xc4\x8dunalo._NEWLINE_Isti takav sustav koji bi bio montiran na tlu, vojnim zapovjednicima bi davao koordinacije potrebne za zra\xc4\x8dnu obranu te mogu\xc4\x87nost direktnog ispaljivanja projektila dugog dometa protiv asimetri\xc4\x8dnih i konvencionalnih prijetnji._NEWLINE_Me\xc4\x91utim, kanadske oru\xc5\xbeane snage su u srpnju 2006. otkazale projekt MMEV.'